Økonomi og næringsliv i Burkina Faso
Store norske leksikon,Geografi,Verdens geografi,Afrika,Burkina Fasos geografi
Burkina Faso er et jordbruksland med begrensede naturressurser i Vest-Afrikas tørre Sahel-belte. Det er et av Afrikas økonomisk sett minst utviklede land. 39 afrikanske land har et høyere bruttonasjonalprodukt (BNP) per innbygger enn Burkina Faso. Av de seks nabolandene er det bare Niger og Togo som har et lavere BNP per innbygger. Arbeidsledigheten er 6,4 prosent (2020).
Naturgitte forhold begrenser mulighetene for både landbruk og industri, og landet er derfor sterkt avhengig av sysselsettingsmuligheter i nabolandene og utenlandsk bistand. Flere hundre tusener burkinere arbeider i nabolandene; de fleste som landarbeidere. De pengene som disse burkinerne sender hjem, er viktig for landets økonomi. Politiske forhold i disse landene, fremfor alt Elfenbenskysten, påvirker mulighetene for sysselsetting og overføring. Historisk utvikling I 1990-årene gjennomførte Burkina Faso en strukturtilpasningspolitikk, og mot slutten av tiåret ble en ny fase i privatiseringen av statseid næringsliv iverksatt. Devalueringen med 50 prosent i 1994 av den vestafrikanske valutaen CFA, som Burkina Faso er tilknyttet, styrket eksporten. Den gjorde imidlertid importen dyrere – og medførte svekket kjøpekraft for den vanlige innbygger. Industrien fikk en mindre oppsving som følge av devalueringen i 1994, med økt produksjon for å erstatte importerte varer.I perioden fra 1999 til 2009 økte landets BNP med 180 prosent, mens BNP økte med 69,2 prosent fra 2009 til 2019. Landbruk Landbruket bidrar med 24,3 prosent til landets BNP og sysselsetter 24,7 prosent av den yrkesaktive befolkningen (2020).Klimatiske forhold, med uregelmessig regnfall og gjennomgående mangel på vann, legger ikke forholdene til rette for jordbruk i stor skala, og størstedelen av produksjonen skjer med tradisjonelle metoder – vesentlig for lokalt forbruk.I flere perioder har Burkina Faso vært rammet av alvorlig tørke, som har redusert både jordbruksproduksjonen og husdyrholdet. Store deler av totalarealet ligger i en tørr sone, med uregelmessig nedbør og begrensede grunnvannsressurser, og er lite egnet til jordbruk. Jordbruksproduksjonen skjer i hovedsak på småbruk uten kunstig vanning, og er i all hovedsak for lokalt konsum. Svakt utbygd infrastruktur bidrar til at det er vanskelig å få avsatt produktene.Bomull overtok i 1990-årene posisjonen som landets viktigste eksportartikkel, etter jordnøtter. Som følge av betydelige investeringer både fra regjeringen og internasjonal bistand, utgjorde bomull tidlig på 2000-tallet godt over halvparten av samlet eksportverdi. Det dyrkes durra i sør og hirse i nord, samt mais, ris, yams, taro og maniok. Det er også satset på produksjon av karité-nøtter, cashewnøtter og sukker. Husdyrhold er viktigste næringsvei i de store og tynt befolkede områdene i nord og øst, og drives delvis som nomadebruk. Kjøtt, huder og skinn er viktige eksportvarer. Bergverk og industri Landet har flere kjente mineralforekomster, men bare en liten del utvinnes. En generelt mangelfullt utbygd infrastruktur, og den store avstanden til hav og havner, er et hinder for så vel gruvedrift som industri.Burkina Faso har en del kjente mineralforekomster, blant annet av gull, sølv, mangan, bauxitt, sink, bly, nikkel, titan, vanadium og bly, men disse har bare i liten grad blitt utnyttet. Dette skyldes både høye utvinningskostnader og prisene på de internasjonale markeder, samt de lange transportavstandene til utskipingshavnene. Rundt år 2000 førte urolighetene i nabolandet Elfenbenskysten, med Burkina Fasos viktigste utskipingshavn, til ytterligere vansker for eksport. Gull utvinnes særlig i Poura i den det vestlige/sentrale del av landet, og eksporteres. Utvinningen av manganforekomstene ved Tambao ble påbegynt først i 1993, men stanset igjen i 1998 grunnet transportproblemer.Industrien utgjør 26,5 prosent av BNP og sysselsetter 33,9 prosent av den yrkesaktive befolkningen (2020). Industrien er lite utviklet, og er vesentlig konsentrert om Bobo-Dioulasso og Ouagadougou. Størstedelen av industriproduksjonen er næringsmidler for lokalt konsum, basert på foredling av lokale råvarer. Tekstilindustrien, etablert først i 1970-årene, produserer også for eksport. Det gjør også bomullsindustrien. I Ouagadougou produseres det sement. Utviklingsbistand Landet er avhengig av økonomisk bistand. De største bistandsyterne er USA, Storbritannia, Tyskland, Frankrike og Japan, samt EU og andre multinasjonale organer, herunder FN og Verdensbanken. Utenrikshandel Burkina Fasos eksport utgjorde 2,927 milliarder amerikanske dollar i 2020, mens importen beløp seg til 5,193 milliarder amerikanske dollar. Landet hadde med dette et underskudd på handelsbalansen på 2,266 milliarder amerikanske dollar i 2020.Det utføres fremfor alt bomull, karité-nøtter, jordnøtter (peanøtter), kjøtt, kveg, huder og skinn, samt noe gull. Først på 2000-tallet var Frankrike, Elfenbenskysten og Belgia viktigste kjøpere av landets eksportvarer. Importen kom vesentlig fra Elfenbenskysten og Frankrike. I 2017 var Sveits, India, Sør-Afrika og Elfenbenskysten viktigste eksportpartnere, mens Kina, Elfenbenskysten, USA, Thailand og Frankrike var viktigste importører. En stor del av utenrikshandelen går over havnen i Abidjan i Elfenbenskysten. Det foregår en ikke ubetydelig smugling av varer. Samferdsel Av vital betydning for landets utenrikshandel er jernbanen mellom Abidjan i Elfenbenskysten og Ouagadougou gjennom Bobo Dioulasso, med forbindelse videre til Kaya, 94 kilometer nordøst for Ouagadougou. Jernbanen ble til 1987 drevet i fellesskap av Burkina Faso og Elfenbenskysten; deretter av to separate selskaper. Det er behov for betydelig oppgradering av jernbanen. Det finnes et utstrakt, men dårlig veinett, som ble noe utvidet i siste halvdel av 1990-årene. Internasjonale lufthavner finnes ved Ouagadougou og Bobo Dioulasso. Les mer i Store norske leksikon Burkina Faso Burkina Fasos befolkning Burkina Fasos historie Mynt, mål og vekt i Burkina Faso Eksterne lenker UN Data: Burkina Faso World Bank Data: Burkina Faso The World Bank in Burkina Faso CIA World Factbook: Burkina Faso